Broj: 711-I- 1604-M-225/22-02- 24

Zagreb, 29. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Denisa Vukorepe,** **ravnatelja Lučke uprave Rijeka,** za davanjem mišljenja Povjerenstva,na 169. sjednici održanoj 29. travnja 2022.g. daje sljedeće

**MIŠLJENJE**

1. **Sukladno članku 18. stavku 2. ZSSI-a predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio mogu istovremeno uz obnašanje navedenih dužnosti biti članovi Upravnog vijeća Lučke uprave Rijeka, budući da se radi o ustanovi od posebnog državnog interesa te ako već nisu članovi upravnog vijeća drugih dvaju ustanova od posebnog interesa, ali za obavljanje navedene funkcije nemaju pravo na novčanu naknadu, osim naknade putnih i drugih opravdanih troškova.**
2. **Članovi Upravnog vijeća Lučke uprave Rijeka nisu obveznici ZSSI-a u smislu članka 3. stavak 2. ZSSI-a.**

Obrazloženje

Zahtjev za davanjem mišljenja Povjerenstva podnio je obveznik Denis Vukorepa, ravnatelj Lučke uprave Rijeka. U Povjerenstvu zahtjev je zaprimljen 22. travnja 2022. pod poslovnim brojem 711-U-4357-M-225/22-01-1, povodom kojeg se vodi predmet broj M-225/22.

Člankom 3. stavkom 1. podstavkom 60. propisano je da su ravnatelji lučkih uprava obveznici ZSSI-a. Stoga je i obveznik Denis Vukorepa povodom obnašanja dužnosti ravnatelja Lučke uprave Rijeka obvezan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu postavlja upit može li član Upravnog vijeća Lučke uprave Rijeka biti osoba koja je predsjednik ili član uprave trgovačkog društva u kojem Republika Hrvatska ima većinski udio, odnosno predsjednik ili član uprave trgovačkog društva u kojem jedinice lokalne i područne (regionalne) samouprave imaju većinski udio, te odnosi li se na članove Upravnog vijeća Lučke uprave Rijeka odredba članka 3. stavka 2. ZSSI-a (obnašatelji javni dužnosti imenovani od strane Vlade Republike Hrvatske) u kontekstu dopuštenosti članstva u upravnom vijeću ustanove.

Člankom 18. stavkom 2. ZSSI-a propisano je da, iznimno od stavka 1. tog članka kojom je zabranjeno članstvo u upravnim vijećima ustanova i nadzornim odborima izvanproračunskih fondova, obveznici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa, odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove, odnosno nadzornog odbora izvanproračunskog fonda po položaju.

Navedenim stavkom propisano je također i da za članstvo u upravnim vijećima ustanova, odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Uvidom u Registar ustanova i izvan proračunskih fondova od posebnog državnog interesa Povjerenstvo je utvrdilo da je Lučka uprava Rijeka ustanova od posebnog interesa za Republiku Hrvatsku.

Povjerenstvo je postavljeni upit razmatralo sa stajališta odredbi ZSSI-a u odnosu na dopuštenost članstva obveznika iz članka 3. ZSSI-a u upravnim tijelima ustanova za vrijeme obnašanja javne dužnosti.

Slijedom navedenog, obveznik koji je predsjednik ili član uprave trgovačkog društva u kojem Republika Hrvatska ima većinski udio u smislu članka 3. stavka 1. podstavka 39. ZSSI-a, te obveznik koji je predsjednik ili član uprave trgovačkog društva u kojem jedinice lokalne i područne (regionalne) samouprave imaju većinski udio u smislu članka 3. stavka 1. podstavka 39. ZSSI-a, može istovremeno uz obnašanje dužnosti biti član Upravnog vijeća Lučke uprave Rijeka, budući da se radi o ustanovi od posebnog državnog interesa, ali za obavljanje navedene funkcije nema pravo na novčanu naknadu, osim naknade putnih i drugih opravdanih troškova. Obveznik može biti član Upravnog vijeća Lučke uprave Rijeka, ukoliko već nije član upravnog vijeća drugih dvaju ustanova od posebnog interesa.

Člankom 3. stavkom 2. ZSSI-a propisano je da se odredbe ovoga Zakona primjenjuju i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, a prema odredbi članka 59. stavka 5. ZSSI-a državna tijela iz članka 3. stavka 2. tog Zakona dostavit će Povjerenstvu popis funkcija na koje se imenuju obnašatelji dužnosti iz toga stavka, u roku od 90 dana od stupanja na snagu ZSSI-a, te nadalje jednom godišnje.

U odnosu na drugi dio postavljenog zahtjeva, uvidom u Popis obveznika iz Zakona o sprječavanju sukoba interesa koje imenuje i razrješava Vlada Republike Hrvatske, Broj 50301-15/28-22-01 od 21. siječnja 2022., utvrđeno je da članovi Upravnog vijeća Lučke uprave Rijeka nisu navedeni kao obnašatelji dužnosti imenovani u smislu članka 3. stavka 2. ZSSI-a, slijedom čega ih povodom obavljanja iste funkcije ne obvezuje niti ograničenje u pogledu dopuštenosti članstva u upravnom vijeću drugih ustanova propisano odredbama ZSSI-a, ali bi ih isto vezano za članstvo u Upravnom vijeću Lučke uprave Rijeka obvezivalo ukoliko su ujedno po nekoj osnovi obveznici iz članka 3. stavaka 1. i 2. ZSSI-a (ministri, državni tajnici).

Obveznici iz članka 3. ZSSI-a dužni su prilikom podnošenja imovinske kartice navesti podatak o članstvu u Upravnom vijeću Lučke uprave Rijeka.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Denis Vukorepa, elektroničkim putem
2. Objava na internetskoj stranici Povjerenstva
3. Pismohrana